ตัวแทนชีวิตเพิ่ม4.5หมื่นเล็งพัฒนาเทียบต่างชาติ
ประกันชีวิตไทยเผยยอดสอบตัวแทนใหม่ 1.17 แสนคน ผ่าน 39% ด้านเอ็มดีอาร์ทีเล็งยกระดับเวิลด์คลาส
6 พ.ย. 2557

ประกันชีวิตไทยเผยยอดสอบตัวแทนใหม่ 1.17 แสนคน ผ่าน 39% ด้านเอ็มดีอาร์ทีเล็งยกระดับเวิลด์คลาส 
นางบุษรา อึ๊งภากรณ์ ผู้อำนวยการบริหารสมาคมประกันชีวิตไทย เปิดเผยว่า ในช่วง 10 เดือนแรกของปีนี้ มีผู้สมัครสอบตัวแทน 1.64 แสนคน เพิ่มขึ้น 55.2% เมื่อเทียบกับงวดเดียวกันของปีก่อน แต่มีผู้เข้าสอบ 1.17 แสนคน และสอบผ่าน 4.56 หมื่นคน หรือ 39% ของผู้เข้าสอบ
นางพรประภา สุกรีภิรมย์ ประธานสโมสรล้านเหรียญโต๊ะกลมประเทศไทย (เอ็มดีอาร์ที) กล่าวว่า สโมสรฯ ตั้งเป้าที่จะหาตัวแทนที่มียอดขายขั้นต่ำปีละ 2.4 ล้านบาทเข้าเป็นสมาชิก 1,000 คนในสิ้นปี 2558 จากปัจจุบันมีจำนวน 562คน โดยสิ้นปี 2557 นี้จะมีสมาชิกเพิ่มเป็น 700 คน ซึ่งเป็นกลุ่มที่มีผลงานขายในระดับมาตรฐานโลก
“ถ้ามีสมาชิก 1,000 คน จะสามารถทำยอดขายขั้นต่ำได้ 2,400 ล้านบาท/ปี ติดอันดับ 3 ในเอเชียตะวันออกเฉียงใต้ ซึ่งปัจจุบันตามหลังสิงคโปร์และฟิลิปปินส์” นางพรประภา กล่าว
นางพรประภา กล่าวว่า ปัจจุบันมีตัวแทนประกันชีวิตทั่วประเทศประมาณ 3 แสนคน แต่มีผู้สมัครเป็นสมาชิกสโมสรน้อยมาก ส่วนหนึ่งเพราะคุณสมบัติไม่ถึง มีผลงานยอดขายต่ำ อีกส่วนหนึ่งไม่ได้รับการสนับสนุนจากบริษัทต้นสังกัด เพราะมองว่ามีค่าใช้จ่าย โดยคณะกรรมการสโมสรฯ จะออกเดินสายพบผู้บริหารบริษัทประกันชีวิตทุกแห่ง เพื่อขอความร่วมมือ และให้ความรู้ การฝึกอบรม ให้กับตัวแทนทุกบริษัท เพื่อยกระดับความสามารถในอาชีพ จะได้เพิ่มยอดขายให้ได้ตามเกณฑ์สโมสรฯ
สำหรับ สมาชิกสโมสรฯจะได้สิทธิเข้าร่วมงานสัมมนาวิชาการ ฝึกอบรม จากมืออาชีพระดับโลก จะได้รับข้อมูล ข่าวสาร เทคนิค การทำงาน การบริการจากมืออาชีพ จะช่วยเพิ่มประสิทธิภาพการทำงานให้สูงขึ้น สามารถแข่งขันกับช่องทางการขายอื่นๆ ได้
ธุรกิจประกันชีวิตเติบโตอย่างรวดเร็ว เพราะประชาชนเห็นความสำคัญของประกันชีวิต และมีช่องทางการขายที่หลากหลาย